SL Uradni list Evropske unije L 2/1

UREDBA KOMISIJE (EU) 2016/1

z dne 3. decembra 2015

o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za bifenazat, boskalid, ciazofamid, ciromazin, dazomet, ditiokarbamate, fluazifop-P, mepanipirim, metrafenon, pikloram, propamokarb, piridaben, piriofenon, sulfoksaflor, tebukonazol, tebufenpirad in tiram v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za bifenazat, ciazofamid, ciromazin, mepanipirim, metrafenon, propamokarb in tebukonazol so bile določene v Prilogi II k Uredbi (ES) št. 396/2005. Za ditiokarbamate in tiram so bile MRL določene v Prilogi II in delu B Priloge III k Uredbi (ES) št. 396/2005. Za boskalid, dazomet, fluazifop-P, pikloram, piridaben, piriofenon in tebufenpirad so bile MRL določene v delu A Priloge III k navedeni uredbi. Kar zadeva sulfoksaflor, niso bile določene posebne MRL in snov ni bila vključena v Prilogo IV k navedeni uredbi, tako da se uporablja privzeta vrednost 0,01 mg/kg iz člena 18(1)(b).

(2) V okviru postopka za registracijo fitofarmacevtskega sredstva, ki vsebuje aktivno snov bifenazat, za uporabo na borovnicah, ameriških brusnicah, kosmuljah in plodovih gloga azarol je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL.

(3) Za boskalid je bila taka vloga vložena za fižol in grah (s stroki). Za ciazofamid je bila taka vloga vložena za jajčevce. Za ciromazin je bila taka vloga vložena za solato in solatnice, špinačo in podobne liste ter zelišča in užitne cvetove. Za dazomet je bila taka vloga vložena za sadje s številčno oznako 0100000, korenje, redkev, plodovke (razen sladke koruze), listnate kapusnice, solato in solatnice ter špinačo in podobne liste. Za fluazifop-P je bila taka vloga vložena za gomoljno zeleno, topinambur/laško repo, grah (brez strokov), artičoke, suh fižol, lečo, bel volčji bob, lanena semena, mak, semena navadnega rumenika, zeliščne čaje (posušene korenine) in začimbe (korenine ali korenike). Za mepanipirim je bila taka vloga vložena za jagode, paradižnik, jajčevce in kumare. Za metrafenon je bila taka vloga vložena za hmelj. Za pikloram je bila taka vloga vložena za borago. Za propamokarb je bila taka vloga vložena za česen, čebulo in šalotko. Za piridaben je bila taka vloga vložena za bučnice (z užitno lupino). Za piriofenon je bila taka vloga vložena za namizno grozdje. Za tebukonazol je bila taka vloga vložena za kumare in bučke. Za tebufenpirad je bila taka vloga vložena za citruse, slive, jagode, paradižnike, papriko, jajčevce, kumarice za vlaganje, melone in lubenice.

(4) V skladu s členom 6(2) in (4) Uredbe (ES) št. 396/2005 je bila vložena vloga za uporabo tirama na avokadu. Vložnik trdi, da ob odobrenih načinih uporabe navedene snovi na tej kmetijski rastlini v Avstraliji in na Novi Zelandiji ostanki presegajo MRL iz Uredbe (ES) št. 396/2005 in da je za preprečevanje trgovinskih ovir pri uvozu navedene kmetijske rastline potrebna višja MRL.

(5) V skladu s členom 8 Uredbe (ES) št. 396/2005 so zadevne države članice te vloge ocenile in Komisiji poslale poročila o ocenah.

(6) Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Ta mnenja je poslala Komisiji in državam članicam ter jih javno objavila.

(7) Agencija je v obrazloženih mnenjih ugotovila, da glede uporabe ciromazina na endiviji in tebufenpirada na papriki tveganja za potrošnike ni mogoče izključiti. Obstoječe MRL bi zato morale ostati nespremenjene.

(8) Kar zadeva uporabo ciromazina na motovilcu in svežih zeliščih, uporabo dazometa na sadju in uporabo tebufenpirada na slivah, kumaricah za vlaganje, melonah in lubenicah, predloženi podatki podpirajo MRL, ki so nižje od že obstoječih. Ker pa je treba preveriti, ali te nižje MRL ustrezno odražajo kritično pomembne dobre kmetijske prakse, ki se uporabljajo v EU, in glede na to, da so obstoječe MRL varne za potrošnike, je primerno, da se obstoječe MRL v okviru sedanje uredbe ne znižajo, temveč da se uporabijo informacije, pridobljene iz predloženih podatkov pri preverjanju vseh obstoječih MRL za navedene snovi.

(9) Za ditiokarbamate je Agencija ugotovila, da je treba določiti novo MRL za avokado v višini 7 mg/kg, da bo uporaba tirama na tej kmetijski rastlini ustrezno obravnavana. Predlagana MRL se šteje za varno za potrošnike.

(10) Agencija je glede vseh drugih vlog ugotovila, da v celoti izpolnjujejo zahteve po podatkih in da so spremembe MRL, ki jih zahtevajo vložniki, sprejemljive z vidika varnosti potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih kmetijskih rastlin in proizvodov ni bilo ugotovljeno tveganje, da se sprejemljivi dnevni vnos (ADI) ali akutni referenčni odmerek (ARfD) preseže.

(11) Za sulfoksaflor je Agencija predložila sklep o strokovnem pregledu ocene tveganja za pesticide z aktivno snovjo sulfoksaflor (3). V zvezi s tem priporoča določitev MRL, ki zajemajo reprezentativne uporabe v skladu z dobrimi kmetijskimi praksami v Uniji in zahteve za uvozno toleranco nekaterih tretjih držav. Komisija se je glede ustreznih mej določanja (LOD) posvetovala z referenčnimi laboratoriji Evropske unije.

(12) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(13) Uredbo (ES) št. 396/2005 bi bilo zato treba ustrezno spremeniti.

(14) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Prilogi II in III k Uredbi (ES) št. 396/2005 se spremenita v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 3. decembra 2015 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Znanstvena poročila EFSA so na voljo na spletu: http://www.efsa.europa.eu.

Reasoned opinion on the modification of the existing maximum residue levels (MRLs) for bifenazate in blueberries, cranberries, gooseberries and azaroles (kiwiberries) (Obrazloženo mnenje o spremembi obstoječih mejnih vrednosti ostankov (MRL) za bifenazat v borovnicah, ameriških brusnicah, kosmuljah in plodovih gloga azarol (drobnoplodnega kivija)). EFSA Journal 2015;13(3):4047 [20 str.].

Reasoned opinion on the modification of the existing maximum residue levels (MRLs) for boscalid in beans and peas with pods (Obrazloženo mnenje o spremembi obstoječih mejnih vrednosti ostankov (MRL) za boskalid v fižolu in grahu s stoki). EFSA Journal 2015;13(3):4045 [19 str.].

Reasoned opinion on the modification of the existing MRL for cyazofamid in aubergines (Obrazloženo mnenje o spremembi obstoječe MRL za ciazofamid v jajčevcih). EFSA Journal 2015;13(1):3993 [19 str.].

Reasoned opinion on the modification of the existing MRLs for cyromazine in various leaf vegetables and fresh herbs (Obrazloženo mnenje o spremembi obstoječih MRL za ciromazin v različni listnati zelenjavi in svežih zeliščih). EFSA Journal 2015;13(1):4004 [22 str.].

EFSA Journal 2015;13(3):4049 [23 str.].

EFSA Journal 2015;13(3):4059 [28 str.].

Reasoned opinion on the modification of the existing maximum residue levels (MRLs) for mepanipyrim in tomato, aubergine, strawberry and cucumber (Obrazloženo mnenje o spremembi obstoječih mejnih vrednosti ostankov (MRL) za mepanipirim v paradižniku, jajčevcih, jagodah in kumarah). EFSA Journal 2015;13(3):4037 [24 str.].

Reasoned opinion on the setting of a new maximum residues level (MRL) for metrafenone in hop cones (Obrazloženo mnenje o določitvi nove mejne vrednosti ostanka (MRL) za metrafenon v hmeljnih storžkih). EFSA Journal 2015;13(4):4078 [19 str.].

Reasoned opinion on the modification of the existing maximum residue level (MRL) for picloram in borage and corn gromwell seeds (Obrazloženo mnenje o spremembi obstoječe mejne vrednosti ostanka (MRL) za pikloram v boragi in njivskem ptičjem semenu). EFSA Journal 2015;13(3):4062 [20 str.].

Reasoned opinion on the modification of the existing maximum residue levels for propamocarb in onions, garlic, shallots and leeks (Obrazloženo mnenje o spremembi obstoječih mejnih vrednosti ostankov za propamokarb v čebuli, česnu, šalotki in poru). EFSA Journal 2015;13(4):4084 [20 str.].

Reasoned opinion on the modification of the existing maximum residue level maximum residue level (MRL) for pyridaben in cucurbits – edible peel (Obrazloženo mnenje o spremembi obstoječe mejne vrednosti ostanka (MRL) za piridaben v bučnicah – z užitno lupino). EFSA Journal 2015;13(3):4041 [21 str.].

Reasoned opinion on the modification of the existing maximum residue level (MRL) for pyriofenone in table grapes (Obrazloženo mnenje o spremembi obstoječe mejne vrednosti ostanka (MRL) za piriofenon v namiznem grozdju). EFSA Journal 2015; 13(3):4071 [16 str.].

Reasoned opinion on the modification of the existing MRLs for tebuconazole in cucumbers and courgettes (Obrazloženo mnenje o spremembi obstoječih MRL za tebukonazol v kumarah in bučkah). EFSA Journal 2015;13(1):4000 [24 str.].

Reasoned opinion on the modification of the existing MRLs for tebufenpyrad in various crops (Obrazloženo mnenje o spremembi obstoječih MRL za tebufenpirad v različnih kmetijskih rastlinah). EFSA Journal 2015;13(4):4091 [29 str.].

Reasoned opinion on the modification of the existing MRL for thiram in avocados (Obrazloženo mnenje o spremembi obstoječe MRL za tiram v avokadu). EFSA Journal 2015; 13(1):4003 [21 str.].

(3) Conclusion on the peer review of the pesticide risk assessment of the active substance sulfoxaflor (Sklep o strokovnem pregledu ocene tveganja za pesticide z aktivno snovjo sulfoksaflor). EFSA Journal 2014;12(5):3692 [170 str.].